*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 21ης Οκτωβρίου 1985

που τροποποιεί την απόφαση 81/956/ΕΟΚ περί της ισοδυναμίας των σπόρων γεωμήλων προς φύτευση που παράγονται σε τρίτες χώρες

(85/478/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 66/403/ΕΟΚ του Συμβουλίου της 14ης Ιουνίου 1966 περί εμπορίας σπόρων γεωμήλων προς φύτευση (1), όπως τροποποιήθηκε τελευταία από την οδηγία 84/218/ΕΟΚ (2), και ιδίως το άρθρο 15 παράγραφος 1,

την πρόταση της Επιτροπής,

Εκτιμώντας:

ότι, με την απόφαση του 81/956/ΕΟΚ (3), όπως τροποποιήθηκε από την απόφαση 84/99/ΕΟΚ (4), το Συμβούλιο διαπίστωσε ότι οι σπόροι γεωμήλων προς φύτευση που συγκομίζονται και ελέγχονται επίσημα στην Αυστρία, την Ελβετία και την Πολωνία παρέχουν τις ίδιες εγγυήσεις με τους σπόρους γεωμήλων προς φύτευση που συγκομίζονται και ελέγχονται εντός της Κοινότητας·

ότι η διάρκεια ισχύος αυτής της ισοδυναμίας έληξε στις 31 Ιανουαρίου 1984 για την Πολωνία και στις 30 Ιουνίου 1985 για την Αυστρία και την Ελβετία·

ότι θα πρέπει, ωστόσο, να διατηρηθεί για περαιτέρω χρονικό διάστημα διότι αποδείχθηκε ότι εξακολουθούν να πληρούνται οι όροι στους οποίους στηρίχθηκαν οι κοινοτικές διαπιστώσεις όσον αφορά τις προδιαγραφές και τις διαδικασίες που εφαρμόζονται στην πιστοποίηση των σπόρων γεωμήλων προς φύτευση·

ότι, ωστόσο, η ισοδυναμία μπορεί να χρησιμοποιηθεί στην πράξη μόνον εάν τα γεώμηλα προς σπορά ανταποκρίνονται και στους όρους τους οποίους τα κράτη μέλη οφείλουν ή μπορούν να καθορίζουν σύμφωνα με την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα (5), όπως τροποποιήθηκε τελευταία από την οδηγία 85/173/ΕΟΚ (6)·

ότι, όσον αφορά το θέμα αυτό, διαπιστώθηκε ότι η υπάρχουνσα φυτοϋγειονομική κατάσταση στις τρίτες χώρες τις οποίες αφορά η απόφαση 81/956/ΕΟΚ σχετικά με το Corynebacterium sepedonicum και potato spindle tuber viroid πρέπει να μελετηθεί σε βάθος· ότι η μελέτη αυτή διεξάγεται ακόμα στην Αυστρία, την Πολωνία και την Ελβετία· ότι, εν τω μεταξύ, τα διαθέσιμα στοιχεία φυτοϋγείας δεν αντιτίθενται στην ανανέωση της ισοδυναμίας για μια κατάλληλη περίοδο που είναι αναγκαία για την περάτωση της προαναφερόμενης μελέτης στην Αυστρία και την Ελβετία· ότι, αναμένοντας το αποτέλεσμα αυτής της μελέτης, θα πρέπει να παραταθεί η ισχύς αυτής της διαπίστωσης ισοδυναμίας για μια αντίστοιχη περίοδο όσον αφορά αυτές τις δύο χώρες· ότι, ωστόσο, η ανανέωση σ' αυτή τη φάση της ισοδυναμίας για την Πολωνία θα ήταν άνευ αντικειμένου·

ότι, εξάλλου, η παρούσα απόφαση δεν αποκλείει την άρση των κοινοτικών διαπιστώσεων ή τη μη παράταση της περιόδου ισχύος τους, εφόσον διαπιστωθεί ότι οι προϋποθέσεις στις οποίες βασίζονται δεν πληρούνται ή δεν πληρούνται πλέον,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο άρθρο 2 της απόφασης 81/956/ΕΟΚ οι όροι «30 Ιουνίου 1985, όσον αφορά την Αυστρία και την Ελβετία και 31 Ιανουαρίου 1984, όσον αφορά την Πολωνία», αντικαθίστανται από τους όρους «30 Ιουνίου 1986, όσον αφορά την Αυστρία και την Ελβετία».

Άρθρο 2

Η παρούσα απόφαση απευθύνεται στα κράτη μέλη.

Λουξεμβούργο, 21 Οκτωβρίου 1985.

Για το Συμβούλιο

Ο Πρόεδρος

M. FISCHBACH

(1) ΕΕ αριθ. 125 της 11. 7. 1966, σ. 2320/66.

(2) ΕΕ αριθ. L 104 της 17. 4. 1984, σ. 19.

(3) ΕΕ αριθ. L 351 της 7. 12. 1981, σ. 1.

(4) ΕΕ αριθ. L 54 της 25. 2. 1984, σ. 38.

(5) ΕΕ αριθ. L 26 της 31. 1. 1977, σ. 20.

(6) ΕΕ αριθ. L 65 της 6. 3. 1985, σ. 23.